P6_TA(2005)0126

A Bizottság éves politikai stratégiája 2006-ra

Az Európai Parlament állásfoglalása a 2006. évi költségvetésről: a Bizottság éves politikai stratégiai jelentése (2004/2270(BUD))

Az Európai Parlament,

- tekintettel a Bizottságnak a Tanácshoz és az Európai Parlamenthez intézett közleményére - Éves politikai stratégia 2006-re (COM(2005)0073),

- tekintettel az Európai Parlament, a Tanács és a Bizottság közötti, a költségvetési fegyelemről és a költségvetési eljárás javításáról szóló, 1999. május 6-i intézményközi megállapodás [1],

- tekintettel az EK-Szerződés 272. cikkére és az Euratom-Szerződés 177. cikkére,

- tekintettel eljárási szabályzata 112. cikkének (1) bekezdésére,

- tekintettel a Költségvetési Bizottság jelentésére és a többi, vélemény nyilvánításra felkért bizottság véleményeire (A6-0071/2005),

A. mivel a 2006. évi költségvetés lesz az utolsó a jelenlegi pénzügyi tervben, és ez alkotja a 2007-2013-as új pénzügyi tervről folyó tárgyalásokkal együtt azt a stratégiai keretet, amelyen belül a Parlament dönt a prioritásokról, hogy az unió célkitűzései megfelelő szintű költségvetési forrással legyenek alátámasztva;

B. mivel a 2006. évi költségvetés lesz a kibővített unió második költségvetése, és megfelelő eszközökre van szükség az európai politikáknak az unió teljes területén való harmonikus megvalósításához, valamint támogatni kell a jelenlegi tagjelölt országok erőfeszítéseit;

C. mivel az Európai Unió fejlődésének kritikus szakaszában van, tekintve az alkotmány elfogadását, a bővítésről való döntést, szerepének megerősítését a nemzetközi porondon, új intézkedések kezdeményezését a lisszaboni folyamat megerősítése céljából a növekedést és foglalkoztatást, a versenyképességet és a fenntartható fejlődést célzó új keretekben, a belső piac megerősítését és az európai polgárok teljes körű integrációját; kiemelve, hogy ezeket a kihívásokat következetes, jól összehangolt és megfelelően finanszírozott intézkedésekkel kell alátámasztani;

D. mivel egy szakadék ezen törekvések és az elérésükhöz rendelkezésre bocsátott eszközök között a jelen helyzetben a visszafejlődés kockázatával járna és a már elért haladást veszélyeztetné; hangsúlyozva a 2006. évi költségvetés szerepét ezen intézkedések folyamatosságának szavatolásában és azt, hogy a 2006. évi költségvetés átmenetet képez a 2006 után következő több évre szóló programkészítéshez annak biztosítása érdekében, hogy az unió finanszírozni tudja politikai törekvéseit;

E. mivel az Európai Parlament támogatja a Bizottság legsürgősebb prioritását, azaz a dinamikus és fenntartható fejlődés visszaállítását, valamint több és jobb munkahely biztosítását polgárai számára; kész e cél elérése érdekében a megfelelő programok finanszírozására;

Pénzügyi keret

1. úgy ítéli meg, hogy az Európai Unió által kinyilvánított célkitűzéseinek elérése érdekében az Unió költségvetésének helyes és szigorú kezelése minden egyes polgárának érdekében áll; kiemeli a költségvetési hatóság felelősségét ennek biztosításában és hogy a költségvetés átlátható bemutatásának és végrehajtásáról való megfelelő tájékoztatásnak annak jelentőségét tulajdonít;

2. hangsúlyozza, hogy a költségvetésben a kötelezettségvállalásokra megállapított összegeknek egyeztetett célokon kell alapulniuk, és hogy a kifizetéseket ennek megfelelően kell rögzíteni; elhatározza, hogy a 2006. évi költségvetési eljárás során alapvető prioritásként kezeli a kifizetések megfelelő szintjének ügyét, szem előtt tartva az új pénzügyi tervvel kapcsolatos közelgő tárgyalásokat;

3. figyelembe veszi a jelenlegi pénzügyi szabályozás következtében fellépő végrehajtási problémákat, különösen olyan területeken, mint az info-pontok, a külső együttműködés és a szerződési késedelmek; várja a Bizottság javaslatait a költségvetési rendelet és végrehajtási szabályainak felülvizsgálatára, amely foglalkozik ezekkel és más elintézetlen kérdésekkel, és amelynek segítségével ki lehet dolgozni a költségvetési rendelet bürokratikus voltának csökkentését célzó konkrét megoldásokat; sajnálattal veszi tudomásul, hogy a Bizottság ezt az értékelést a 2005-ös költségvetési eljárás során végrehajtandó jogalkotási felülvizsgálat megerősítése ellenére sem foglalta bele 2005-re szóló jogalkotási és munkaprogramjába;

4. úgy ítéli meg, hogy a parlamenti ciklus kezdete, amely egybeesik az intézményközi megállapodásnak az új pénzügyi tervről szóló tárgyalások keretében történő felülvizsgálatával, lehetőséget nyújt a már rendelkezésre álló többéves és éves programok készítésére vonatkozó eszközök áttekintésére, új lendületet adva a törvényhozási és költségvetési tervezésnek; felidézi a pénzügyi programkészítés javítására vonatkozó, 2004. július 13-án létrejött együttes nyilatkozatot;

5. tökéletesen tudatában van a 2006 utáni új pénzügyi tervekre vonatkozó tárgyalásoknak a 2006-os költségvetési eljárásra gyakorolt lehetséges hatásaival; kijelenti, hogy felhasználja költségvetési hatásköreit annak érdekében, hogy a 2006-os költségvetés tartalmazza az Unió kötelezettségeinek végrehajtásához szükséges előirányzatokat;

6. üdvözli a stratégiai célokban meghatározott bizottsági javaslatot, amelyben a Bizottság felhívja a Parlamentet és a Tanácsot arra, hogy jussanak megállapodásra az európai intézményeknek a következő öt évre vonatkozó közös cselekvési platformját illetően; kész párbeszédet kezdeni a Bizottsággal és a Tanáccsal saját stratégiai politikai elképzelései alapján annak érdekében, hogy a luxemburgi elnökség végére megállapodás szülessen a 2006. évre szóló prioritásokkal kapcsolatban;

Költségvetési-stratégiai és ágazati prioritások

Alapelvek

7. úgy ítéli meg, hogy a 2006-os költségvetésnek a következő alapelveket kell tükröznie a megbízható pénzügyi és költségvetési irányítás biztosítása érdekében:

- megfelelő kifizetési szint teremtése a valós szükségletek fedezésére;

- a pénzügyi terv átdolgozása, melynek során az 1a) alcímsor alól az 1b) alcímsor alá helyeznek át előirányzatokat a Közös Agrárpolitika alapján fizetendő közvetlen támogatások rendszerének közös szabályairól és a mezőgazdasági termelőknek juttatandó bizonyos támogatások rendszerének kialakításáról szóló 2003. szeptember 29-i 1782/2003/EK tanácsi rendelet [2] rendelkezéseinek végrehajtása érdekében;

- a pénzügyi programkészítésről szóló 2004. júliusi 13-i együttes nyilatkozat megfelelő alkalmazása;

- a Szerződésben és/vagy az érvényes intézményközi megállapodásban a költségvetési fegyelemre vonatkozóan rendelkezésre álló összes eszköz felhasználása, hogy szembenézzenek az EU-ra a 2006. évi költségvetéssel kapcsolatban váró jelentős költségvetési és pénzügyi kihívásokkal és megteremtsék az elkövetkező költségvetési időszakok szilárd alapjának;

Prioritások

8. támogatja a Bizottság azon általános megközelítését, miszerint elő kell segíteni a jólétet, szolidaritást és biztonságot az Unióban, hogy Európa versenyképessége és kohéziója növekedjen, közelebb kerüljön polgáraihoz és növelje külpolitikai szerepvállalását; mindazonáltal rámutat arra, hogy a legutóbbi pénzügyi programkészítés és az éves politikai stratégia ellentmondásokat mutatnak a 2006-ra tervezett kulcsfontosságú intézkedések és a költségvetési források között (az i2020 kezdeményezés, növekedési kezdeményezés, az ifjúsággal kapcsolatos kezdeményezés, az európai menekültügy támogatása, a környezetvédelmi jogszabályok végrehajtására irányuló programok, a munkavállalói mobilitás európai éve stb.);

9. kijelenti, hogy a 2006-os költségvetésnek különösen tükröznie kell:

a. az EU lisszaboni stratégiájának új megközelítését a parlamenti koordinációs csoport által megfogalmazott formában

- a versenyképességhez, a társadalmi, gazdasági és környezeti kohézióhoz való hozzájárulásának megerősítésével,

- az uniós támogatás összpontosításával és megerősítésével a kulcsfontosságú lisszaboni és göteborgi területek részére, mint például a foglalkoztatottság, környezetvédelem, kutatás-fejlesztés, a kis- és középvállalkozások, az információs társadalom előmozdítása, a környezeti technológiák elterjedése, az egész életen át tartó tanulás és a transzeurópai hálózatok megfelelő megvalósítása,

- a belső piac kiteljesítéséhez szükséges nagyobb erőfeszítések lehetővé tételével,

- felkészüléssel a közösségi támogatás új területeire, mint például a Natura 2000 program,

b. a fiatalok fontos szerepét az EU integrációjában és jólétében, beleértve az új csereprogram-javaslatokat,

c. az EU szerepének megerősítését a nemzetközi közösségben;

Mezőgazdaság

10. kifejezi támogatását a KAP-reform keretében megállapított célkitűzések iránt, különösen azok iránt, amelyek erősítik a vidékfejlesztést, amely létfontosságú a vidék életképessége szempontjából; erőteljesen kiáll amellett, hogy biztosítsák az ezen intézkedésekhez szükséges pénzeszközöket, viszont felhívja a figyelmet arra a tényre, hogy megállapodásra van szükség egyes előirányzatoknak az 1a) altétel alól az 1b) altétel alá ("költségvetési moduláció") történő áthelyezéséről, mielőtt azt a Tanács első olvasatban tárgyalná;

11. aggodalmát fejezi ki a délkelet-ázsiai madárinfluenza terjedéséről szóló jelentések kapcsán; sürgeti a Bizottságot az ENSZ Élelmezési és Mezőgazdasági Szervezetével, az Egészségügyi Világszervezettel, az Állatjárványügyi Hivatallal és a térség országaival való szoros együttműködésre annak érdekében, hogy növeljék a mezőgazdaságra, valamint az állatok és az emberek egészségére potenciálisan komoly veszélyt jelentő betegséggel kapcsolatos kutatások támogatását;

12. emlékezteti a Bizottságot arra, hogy milyen jelentőséget tulajdonít azoknak a kísérleti projekteknek (minőségbiztosítási rendszerek támogatása és az állatállományokat sújtó járványok kockázatfinanszírozása), amelyekről a 2004. évi költségvetési eljárás során állapodtak meg; kéri a Bizottságot, hogy megfelelő előirányzatokról gondoskodjon a 2006. évi költségvetésben ezen projektek folytatása érdekében;

Strukturális műveletek

13. hangsúlyozza annak jelentőségét, hogy a strukturális alapok keretében teljes költségvetési fedezete legyen a valós kifizetési szükségleteknek; hangsúlyozza a megfelelő szintű kifizetések biztosításának szükségességét annak érdekében, hogy ne kerüljön veszélybe a programok végrehajtása; úgy véli, hogy a kifizetéseknek meg kell felelniük a beszerezhető legmegbízhatóbb előrejelzéseknek a hatékony és eredményes pénzgazdálkodás és költségvetési gyakorlat elvei szerint; kiemeli azokat a fontos jelzéseket, amelyeket ebben a tekintetben a 2005. évi végrehajtás nyújthat;

14. kiemeli azt, hogy szükséges szorosan figyelemmel kísérni az N+2 szabályt (megszüntetési záradékot) és meg kell erősíteni a költségvetési hatóság teljes körű és gyors tájékoztatását, különösen azokra a költségvetési kötelezettségvállalásokra vonatkozóan, amelyeket a törlés veszélye fenyeget; felkéri a Bizottságot, hogy az előzetes költségvetési tervezettel együtt 2005. július végéig mutasson be egy, a többéves kezdeti előrejelzésekhez viszonyított általános értékelést a kifizetések végrehajtásának állapotáról;

Belső politikák

15. felkéri a Bizottságot, hogy a lisszaboni stratégia keretében tegyen javaslatokat olyan valós prioritást élvező intézkedésekre, amelyek európai hozzáadott értéket hoznak létre; úgy ítéli meg, hogy a pénzügyi terv ezen címsorának plafonértéke alatti korlátozott mozgásteret olyan központi elsőbbséget élvező területekre kell irányítani, mint a foglalkoztatás, a kutatás és fejlesztés, a KKV-k támogatása a 2004-es és 2005-ös költségvetésben a számukra létrehozott EBA (Európai Befektetési Alap) kölcsönkerete révén, a tudásalapú és információs társadalom előmozdítása, a környezettechnológiák elterjesztése, az egész életen át tartó tanulás; kiemeli a hatékony infrastruktúra-fejlesztés szükségességét mindenütt a környezetbarát szállítási, energetikai és távközlési transzeurópai hálózatok (TEN) és a páneurópai folyosók területén;

16. felidézi, hogy a kis- és középvállalkozásoknak (KKV-knak) - beleértve a mikrovállalkozásokat is - nyújtott segítség az Európai Parlament prioritása volt az utóbbi költségvetési eljárásban; ösztönzi az arra irányuló erőfeszítéseket, hogy a KKV-k továbbra is hozzáférhessenek a közösség pénzügyi eszközeinek felhasználásával történő finanszírozáshoz az igények által irányított alapon, és kiemeli a nemzetközivé tételt elősegítő eszközök szükségességét;

17. pártolja az olyan etikán és szolidaritáson alapuló finanszírozási eszközöket támogató intézkedéseket is, amelyek az emberi, társadalmi és környezeti fejlődést segítik, beleértve a helyi fejlesztési intézkedéseket is;

18. támogatja a munkavállalói mobilitás európai évének elindítását, és arra számít, hogy a tagállamok nem fogják többet alkalmazni azokat a derogációkat, amelyek az új tagállamokból érkező munkavállalók szabad mozgását gátolják;

19. hangsúlyozza, hogy a lisszaboni stratégiának támogatnia kell a versenyképességet és a munkahelyteremtést, de emellett tekintetbe kell vennie a szociális kohéziót és a környezeti problémákat; ebből adódóan úgy véli, hogy a hosszú távú növekedés lisszaboni céljának elérése nem vezethet a szakadékok növekedéséhez és szociális bizonytalansághoz;

20. szándékában áll kibővíteni az EU költségvetését a fiatalokra vonatkozó intézkedésekkel, összhangban az oktatás és a tanulás mobilitásának, illetve a fiatalság képességei hatékony kihasználásának előmozdítására irányuló európai bizottsági törekvésekkel; hangsúlyozza ezen a területen a csereprogramok jelentőségét; ragaszkodik ahhoz, hogy az Erasmus programot terjesszék ki a középiskolai diákokra és a fiatal vállalkozókra is; felidézi az Erasmus programnak a szakiskolásokra való kiterjesztésére vonatkozó kísérleti projekt figyelemmel kísérésének szükségességét; sajnálja, hogy a Bizottság a pénzügyi programozásában a 2005-ös költségvetéshez képest csökkentette a Leonardo da Vinci programra szánt előirányzatokat;

21. támogatja a terrorizmus elleni harc integrált stratégiáját, amely magában foglalja az áldozatok segítését, az igazságügyi és rendőrségi hatóságok közötti hatékony együttműködést és információcserét, a szegénység elleni küzdelmet, a fegyverek elterjedése megakadályozásának stratégiáját, a konfliktusmegelőzést, -kezelést és -megoldást, valamint a kultúrák közötti párbeszéd megerősített támogatását; tovább kívánja fejleszteni a Parlament által kezdeményezett kísérleti projekteket; kiemeli, hogy ugyanakkor az Uniónak továbbra is elő kell mozdítania az alapvető jogokat, a jogállamiságot és az igazságszolgáltatás minőségi javulását;

22. felhívja a Bizottságot, hogy terjesszen elő javaslatokat az Unió vészhelyzetben lévő polgárok számára történő általános segítségnyújtási kapacitásának erősítése céljából, beleértve az EU területén kívül bekövetkező vészhelyzeteket, valamint a határokon átnyúló válsághelyzetek kezelése érdekében; hangsúlyozza annak fontosságát, hogy a Parlament teljes mértékben vegyen részt az ezen kérdéssel kapcsolatos jelenlegi vitában;

23. úgy ítéli meg, hogy a tájékoztatásnak és a kommunikációnak kulcsszerepe van abban, hogy az EU közelebb kerüljön polgáraihoz, és úgy gondolja, hogy ennek a célkitűzésnek az eléréséhez dinamikusabb és kommunikatívabb újításokra van szükség; ezért felhívja a Bizottságot, hogy terjesszen elő javaslatot egy integrált európai uniós tájékoztatási és kommunikációs politikára, ami az uniós intézmények tájékoztatási tevékenységeinek nagyobb mértékű összehangolását eredményezi;

24. emlékeztet a decentralizált hivatalok 3. címsor alatti finanszírozásának a jelenlegi költségvetési rendeletből adódó szerkezeti problémájára és annak hatásaira más politikai prioritásokra; hangsúlyozza annak szükségességét, hogy össze kell egyeztetni ezeket a szempontokat, és ösztönözni fogja olyan megoldás kialakítását, amely az egyes hivatalok és politikák valós szükségletein alapul; emlékezteti a Bizottságot arra, hogy gondoskodni kell a decentralizált és a végrehajtó hivatalok fejlesztésére vonatkozó félidős programkészítésről, beleértve a pontos költségvetési tervezeteket, valamint hogy a költségvetési rendeletet a bürokratizáltság megszüntetésének szempontjából kritikusan kell szemlélni;

Külső fellépések

25. hangsúlyozza, hogy jelenleg nehéz összeegyeztetni az Unió hagyományos prioritásait a nagyszámú új költségvetési feladattal, amelyek az utóbbi években kerültek át a IV. kategóriába (Balkán, Afganisztán, Irak, a szökőár és más természeti katasztrófák); emlékezteti a Tanácsot arra, hogy az új igényeket nem szabad a Parlament hagyományos prioritásainak kárára finanszírozni;

26. erős meggyőződése, hogy a szökőár által vagy bármely más természeti csapás által sújtott országok és közösségek számára nyújtott pénzügyi forrásokat a jelenlegi vagy előre betervezett segélyköltségvetésekhez képest pótlólagosan kell biztosítani, nem csupán azok átcsoportosításával vagy más régiókból való átirányításával (átcsoportosítás); felszólít az ebbe a régióba irányuló pénzügyi segítségre vonatkozó összes javaslat - beleértve az újjáépítésre javasolt összegeket - költségvetési hatásainak világos áttekintésére, amint az ENSZ és a Világbank felmérése véglegessé vált; hangsúlyozza a katasztrófa-elhárítási intézkedések jelentőségét;

27. megismétli elkötelezettségét a millenniumi fejlesztési célok elérésének támogatásában, a szegénység felszámolása és az egészségügyi programok támogatásával, beleértve a HIV/AIDS, a malária és a tuberkolózis elleni küzdelmet és a Globális Alaphoz való hozzájárulást; kiemeli elkötelezettségét az EU költségvetéséből jelenleg támogatásban részesülő területek további támogatására; hangsúlyozza az alapvető szabadságjogoknak és a demokrácia előmozdításának, a jogállamiságnak és az emberi jogoknak a fontosságát, beleértve az új szomszédsági politikát; felkéri a Bizottságot, hogy tegyen javaslatot az Európai Parlamentnek az európai kezdeményezés a demokráciáért és az emberi jogokért (EIDHR) feletti ellenőrzésének visszaállítására; a szűk keresztmetszetek megszüntetése érdekében hangsúlyozza a nemzetközi szintű többoldalú résztvevők technikai támogatásának szükségességét; sürgeti a Bizottságot, hogy a Parlament előzetes költségvetési tervezetébe iktasson be további jelentős összeget ezen "gyors sikert hozó" fellépésekre, biztosítsa, hogy új fellépései összhangban legyenek meglévő programjaival és ezeket hangolja össze a tagállamokkal és az ENSZ-szel;

28. hangsúlyozza annak szükségességét, hogy az EU támogassa a demokratikus változásokat a vele szomszédos országokban, különös tekintettel az olyan országokra, mint Ukrajna, Grúzia, Moldova és a földközitengeri országok;

29. úgy ítéli meg, hogy a Parlamentnek biztosítania kell költségvetési hatáskörének növelését a közös külés biztonságpolitika területén; emlékezteti a Tanácsot, hogy tartsa meg az intézményközi megállapodásban meghatározott konzultációs üléseket és folytasson információcserét annak érdekében, hogy megállapodásra lehessen jutni a KKBP-orientált határozatok finanszírozásáról; megjegyzi, hogy különösen fontos az európai biztonsági stratégia (ESS) számára megfelelő költségvetési forrásokat biztosítani; hangsúlyozza, hogy nehéz elkülöníteni a civil műveletek közös költségeinek az uniós költségvetésből való finanszírozását, illetve a katonai vagy védelmi jellegű műveletek költségeinek az uniós költségvetésen kívülről történő finanszírozását, ahogy azt a "civil-katonai sejt" létrehozása is bizonyítja;

30. megjegyzi a közel-keleti békefolyamatban való előrehaladás lehetőségét és megerősíti az ezzel összefüggő uniós finanszírozás biztosításának támogatását;

Személyzet és igazgatás

31. megjegyzi, hogy a Bizottság 700 új álláshely létrehozását kérte 2006-ra a 2004. évi bővítést követő további emberierőforrás-igényre vonatkozó többéves terv értelmében; megjegyzi, hogy a Bizottság felmérése szerint Bulgária és Románia csatlakozása 850 új állás létrehozását tenné szükségessé, amelyek 2010-ig fokozatosan jönnének létre; felhívja a Bizottságot, hogy 2005. július 31-ig nyújtson be egy, a középtávú személyzeti szükségletekről szóló áttekintést az előző Bizottság javaslatának megfelelően; felkéri a Bizottságot, hogy 2005. július 31-ig nyújtson be részletes jelentést a támogatási és koordinációs feladatokat ellátó bizottsági személyzet helyzetéről;

32. üdvözli, hogy a bizottsági adminisztrációban viszonylag magas az állások betöltésének aránya; arra ösztönzi a Bizottságot, hogy továbbra is alkalmazza az átcsoportosítást a szervezeti egységeken belül és azok között további emberi erőforrások mobilizálása érdekében;

Kísérleti projektek és előkészítő intézkedések

33. megismétli, hogy támogatja a szoros együttműködést a Bizottsággal a kísérleti projektek és előkészítő intézkedések során, annak érdekében, hogy elősegítse a javaslatok megvalósíthatóságának közös vizsgálatát;

34. felkéri a Bizottságot, hogy a lehetséges folytatás felmérése céljából értékelje az elmúlt években indított kezdeményezések - kísérleti projektek és előkészítő intézkedések - eredményeit;

*

* *

35. utasítja elnökét, hogy továbbítsa ezt a határozatot a Tanácsnak, a Bizottságnak és aSzámvevőszéknek.

[1] HL C 172., 1999.6.18., 1. o. A 2003/429/EK (HL L 147., 2003.6.14., 25. o.) határozattal módosított megállapodás.

[2] HL L 270., 2003.10.21., 1. o.

--------------------------------------------------